CELEX: 32019R2200
Language: el
Date: 2019-07-10 00:00:00
Title: Κατ’ εξουσιοδότηση κανονισμός (ΕΕ) 2019/2200 της Επιτροπής της 10ης Ιουλίου 2019 για την τροποποίηση του κατ’ εξουσιοδότηση κανονισμού (ΕΕ) 2015/98 σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού

23.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 332/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2200 ΤΗΣ ΕΠΙΤΡΟΠΗΣ
         της 10ης Ιουλίου 2019
         για την τροποποίηση του κατ’ εξουσιοδότηση κανονισμού (ΕΕ) 2015/98 σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Προκειμένου να προστατευτούν τα ιχθύδια τόνου, η παράγραφος 34 της σύστασης 18-02 της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) προβλέπει ελάχιστο μέγεθος τόνου που αλιεύεται στον Ανατολικό Ατλαντικό και στη Μεσόγειο. Αλιεύματα και παρεμπίπτοντα αλιεύματα τόνου κάτω του εν λόγω ελάχιστου μεγέθους, συμπεριλαμβανομένων όσων αλιεύονται από σκάφη αγωνιστικής και ερασιτεχνικής αλιείας, δεν θα πρέπει να διατηρούνται επί του σκάφους, να μεταφορτώνονται, να μεταφέρονται, να αποθηκεύονται, να εκφορτώνονται, να πωλούνται, να εκτίθενται ή να προσφέρονται για πώληση.
                  
               
                     (2)
                  
                  
                     Επιπλέον, σύμφωνα με την παράγραφο 37 της σύστασης 18-02, τα σκάφη που αλιεύουν τόνο πρέπει επίσης να απορρίπτουν τα παρεμπίπτοντα αλιεύματα κάτω του ελάχιστου μεγέθους, εάν αυτά υπερβαίνουν το 5 % του συνόλου των αλιευμάτων τόνου.
                  
               
                     (3)
                  
                  
                     Σύμφωνα με την παράγραφο 40 της σύστασης 18-02, απαγορεύεται στα σκάφη αγωνιστικής και ερασιτεχνικής αλιείας να αλιεύουν, να διατηρούν επί του σκάφους, να μεταφορτώνουν ή να εκφορτώνουν περισσότερους από έναν τόνο ανά σκάφος ημερησίως. Θα πρέπει να προβλεφθούν τα αναγκαία μέτρα για να εξασφαλιστεί, στον μέγιστο δυνατό βαθμό, η απελευθέρωση τόνου που έχει αλιευθεί στο πλαίσιο αγωνιστικής ή ερασιτεχνικής αλιείας, και ιδίως των ιχθυδίων τόνου.
                  
               
                     (4)
                  
                  
                     Στην παράγραφο 38 της σύστασης 18-02 ορίζεται ότι τα σκάφη που δεν επιτρέπεται να επιδίδονται ενεργά στην αλιεία τόνου μπορούν να διατηρούν επ’ αυτών αλιεύματα τόνου που δεν υπερβαίνουν ένα ανώτατο όριο παρεμπιπτόντων αλιευμάτων ανά σκάφος και αλιευτικό ταξίδι. Το εν λόγω όριο παρεμπιπτόντων αλιευμάτων δεν πρέπει να υπερβαίνει το 20 % του συνόλου των αλιευμάτων. Τα κράτη μέλη πρέπει να προσδιορίζουν το όριο αυτό στα ετήσια αλιευτικά τους σχέδια.
                  
               
                     (5)
                  
                  
                     Προς εξασφάλιση συνέπειας μεταξύ της σύστασης 18-02 και του δικαίου της ΕΕ, η υποχρέωση εκφόρτωσης του άρθρου 15 παράγραφος 1 του κανονισμού (ΕΕ) αριθ. 1380/2013 δεν θα πρέπει να εφαρμόζεται σε ενωσιακά σκάφη που δραστηριοποιούνται στην αλιεία τόνου.
                  
               
                     (6)
                  
                  
                     Ο κατ’ εξουσιοδότηση κανονισμός (ΕΕ) 2015/98 της Επιτροπής (2) θα πρέπει να τροποποιηθεί για να συμπεριλάβει νέες διατάξεις που να αντικατοπτρίζουν τους όρους αλιείας που προβλέπονται στη σύσταση 18-02 της ICCAT.
                  
               
                     (7)
                  
                  
                     Η σύσταση 18-02 εφαρμόζεται από την 21η Ιουνίου 2019. Ο παρών κανονισμός θα πρέπει επομένως να αρχίσει να ισχύει την ίδια ημέρα, ώστε να έχουν τη δυνατότητα τα σκάφη της ΕΕ να αλιεύουν υπό τους ίδιους όρους με τα άλλα συμβαλλόμενα μέρη της ICCAT,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1)   Το άρθρο 4 του κατ’ εξουσιοδότηση κανονισμού (ΕΕ) 2015/98 τροποποιείται ως εξής:
               
                           α)
                        
                        
                           Η παράγραφος 6 αντικαθίσταται από το ακόλουθο κείμενο
                           
                              1)«6.   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, τα αλιευτικά σκάφη που δεν ασχολούνται με την αλιεία τόνου δεν επιτρέπεται να διατηρούν επί του σκάφους τόνους σε ποσοστό άνω του 20 % των συνολικών αλιευμάτων, κατά βάρος ή αριθμό τεμαχίων. Το επίπεδο των επιτρεπόμενων παρεμπιπτόντων αλιευμάτων τόνου καθορίζεται από τα κράτη μέλη στο ετήσιο σχέδιο αλιείας που αναφέρεται στο άρθρο 7 του κανονισμού (ΕΕ) 2016/1627 του Ευρωπαϊκού Κοινοβουλίου και του Συμβουλίου (*1) και δεν υπερβαίνει ποτέ το ποσοστό αυτό. Ο υπολογισμός βάσει αριθμού τεμαχίων εφαρμόζεται μόνο για τον τόνο και τα τονοειδή που διαχειρίζεται η ICCAT.
                           
                           
                              (*1)  Κανονισμός (ΕΕ) 2016/1627 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο και για την κατάργηση του κανονισμού (ΕΚ) αριθ. 302/2009 του Συμβουλίου (ΕΕ L 252 της 16.9.2016, σ. 1).»"
                        
                        
                     
                           β)
                        
                        
                           Οι παράγραφοι 8 και 9 αντικαθίστανται από το ακόλουθο κείμενο:
                           
                              «8.   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, στο πλαίσιο ερασιτεχνικής αλιείας απαγορεύεται η αλίευση, η διατήρηση επί του σκάφους, η μεταφόρτωση ή η εκφόρτωση περισσότερων του ενός τόνου ανά σκάφος και ημέρα. Τα κράτη μέλη λαμβάνουν τα αναγκαία μέτρα ώστε να εξασφαλίζεται και να διευκολύνεται η απελευθέρωση τόνου που αλιεύεται ζωντανός στο πλαίσιο ερασιτεχνικής αλιείας.
                           
                           
                              9.   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, στο πλαίσιο αγωνιστικής αλιείας απαγορεύεται η αλίευση, η διατήρηση επί του σκάφους, η μεταφόρτωση ή η εκφόρτωση περισσότερων του ενός τόνου ανά σκάφος και ημέρα. Τα κράτη μέλη λαμβάνουν τα αναγκαία μέτρα ώστε να εξασφαλίζεται και να διευκολύνεται η απελευθέρωση τόνου που αλιεύεται ζωντανός στο πλαίσιο αγωνιστικής αλιείας.»
                           
                        
                     
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 21 Ιουνίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 354 της 28.12.2013, σ. 22.
         
            (2)  Κατ’ εξουσιοδότηση κανονισμός (ΕΕ) 2015/98 της Επιτροπής, της 18ης Νοεμβρίου 2014, σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (ΕΕ L 16 της 23.1.2015, σ. 23).